Hurumende Yomanikidza Kudzikiswa Kwemitengo yeZvinhu
Nyanzvi munyaya dzezvehupfumi dzinoti zvaitwa nehurumende kupedzera hoko padehwe retsindi.
Changa chiri chipatapata neChipiri vanhu vachitenga zvinhu muzvitoro munzvimbo dzakasiyana siyana munyika mose. Izvi zvinotevera mashoko ehurumende neMuvhuro ekuti mitengo yezvinhu muzvitoro idzikiswe nezvikamu makumi mashanu kubva muzana. Asi veruzhinji vanoti hupenyu huri kuramba hwakavaomera. Mutori wenhau weStudio 7 Thomas Chiripasi apinda muzvitoro zvakawanda muHarare umo maataura nevatengi vanga vachitsutsumwa nekudhura kuri kuita zvinhu. Chipata pata ichi chinonzi chaitikawo mumaguta akaita seChinhoyi, Mutare, Gweru, Bulawayo nemamwe maguta. Asi zvinonziwo vamwe vemuzvitoro vabva vabvisa zvinhu zvanzi zvidzikiswe mitengo nehurumende. Kune mamwe maguta madiki nekumaruwa akawanda, zvinonzi mitengo haina kudzikiswa sezvo shoko rehurumende risina kusvika munzvimbo idzi nekuchimbidza. Hurumende yaumbazve chimwe chikwata chevanhu chinosanganisa mapurisa nevasori kuti chiongorore vari kukwidza mitengo, vanenge vaonekwa, vachibva vasungwa. VaLuxon Zembe inyanzvi munyaya dzehupfumi uye vaimbotungamira Zimbabwe National Chamber of Commerce vaudza mutori wenhau Blessing Zulu weStudio 7 kuti zvaitwa nehurumende kupedzera hoko padehwe reshindi. Dzimwe Nhau Kubva kuStudio 7...